SK Úradný vestník Európskej únie C 248/135

Stanovisko Európskeho hospodárskeho a sociálneho výboru na tému „Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Oznámenie o migrácii“

[KOM(2011) 248 v konečnom znení]

2011/C 248/23

Hlavný spravodajca: pán PARIZA CASTAÑOS

Európska komisia sa 4. mája 2011 rozhodla podľa článku 304 Zmluvy o fungovaní Európskej únie prekonzultovať s Európskym hospodárskym a sociálnym výborom

„Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Oznámenie o migrácii“

KOM(2011) 248 v konečnom znení.

Predsedníctvo Európskeho hospodárskeho a sociálneho výboru poverilo 14. júna 2011 vypracovaním tohto stanoviska odbornú sekciu pre zamestnanosť, sociálne veci a občianstvo.

Vzhľadom na naliehavosť danej témy bol pán PARIZA CASTAÑOS rozhodnutím Európskeho hospodárskeho a sociálneho výboru na 472. plenárnom zasadnutí 15. a 16. júna 2011 (schôdza z 15. júna 2011) vymenovaný za hlavného spravodajcu. Výbor prijal 109 hlasmi za, pričom 2 členovia hlasovali proti a 6 sa hlasovania zdržali, nasledujúce stanovisko:

1. Úvod

1.1 Európska rada plánuje na svojom júnovom zasadnutí prediskutovať niektoré aspekty spoločnej prisťahovaleckej politiky. Predseda Van Rompuy navrhol, aby sa pozornosť sústredila na:

— voľný pohyb osôb v rámci EÚ,

— pravidlá týkajúce sa azylu,

— rozvoj partnerstva s krajinami na juhu Stredozemia a kontrolu na vonkajších hraniciach.

1.2 Európska komisia zverejnila 4. mája Oznámenie o migrácii (1), ktoré je príspevkom určeným na spomínané zasadnutie Rady.

2. Všeobecné pripomienky

2.1 Prostredníctvom viacerých stanovísk (pozri prílohu) EHSV spolupracoval s ostatnými inštitúciami v záujme toho, aby EÚ disponovala spoločnou politikou a legislatívou v oblasti azylu a prisťahovalectva. Napriek dosiahnutému pokroku nie je situácia uspokojivá. Spoločná legislatíva týkajúca sa prijímania prisťahovalcov, ako aj osôb, ktoré potrebujú medzinárodnú ochranu, sa v Rade i Európskom parlamente prijíma veľmi ťažko.

2.2 Spoločnej prisťahovaleckej politike musí byť vlastný komplexný prístup zohľadňujúci rôzne aspekty, ako je napríklad demografická situácia a situácia na trhoch práce, rešpektovanie ľudských práv, rovnaké zaobchádzanie a nediskriminácia, právne predpisy týkajúce sa prijímania nových prisťahovalcov, prijímanie a ochrana žiadateľov o azyl, boj proti zločineckým sieťam prevádzačov, spolupráca s tretími krajinami, európska solidarita, sociálna politika a integrácia.

2.3 Výbor s veľkým znepokojením sleduje udalosti, vyhlásenia a politické rozhodnutia z uplynulých mesiacov, pretože sa medzi nami šíri stará známa európska choroba – xenofóbia a vylučujúci nacionalizmus. Príslušníci menšín a prisťahovalci sú znevažovaní, urážaní a stávajú sa obeťami agresívnej a diskriminačnej politiky.

2.4 Xenofóbiu a populizmus začali už dávnejšie šíriť extrémistické politické skupiny, ktoré však boli v menšine. Avšak v súčasnosti sú tieto politiky súčasťou agendy a programov niekoľkých európskych vlád, ktoré využívajú politiky proti prisťahovalcom a menšinám ako volebnú zbraň. EHSV dúfa, že Európska rada na svojom júnovom zasadnutí zabráni tomu, aby bola európska agenda nainfikovaná xenofóbiou a populizmom.

2.5 Počas uplynulých týždňov sme zažili neprijateľné situácie; v Európe vznikla hlboká politická kríza vyvolaná miernym zvýšením prílivu prisťahovalcov v oblasti Stredozemného mora. Dávnejšie, keď k nám prichádzalo oveľa viac ľudí utekajúcich pred vojnou a biedou, sa Európa zachovala solidárne, zabezpečovala ochranu ľudských práv a posilňovala hodnoty európskej integrácie.

2.6 Vytvorenie schengenského priestoru je podľa výboru aj podľa väčšiny Európanov jedným z najväčších dosiahnutých úspechov európskej integrácie. Niektoré členské štáty však začínajú uplatňovať hraničné kontroly na vnútorných hraniciach EÚ, čo je v rozpore so zmluvou.

2.7 EHSV je znepokojený skutočnosťou, že malá migračná kríza vyvolaná osobami, ktoré potrebujú ochranu, dokáže spochybniť trvácnosť hodnôt niektorých vládnych predstaviteľov aj samotnej EÚ.

2.8 Výbor by chcel požiadať o umiernenie politických diskusií, opätovné nastolenie rovnováhy a obnovenie dodržiavania zásad demokracie a slobodnej, otvorenej spoločnosti. Vlády európskych štátov musia mať na pamäti, že integrácia prisťahovalcov je dvojsmerný proces, ktorý si vyžaduje záväzky aj zo strany spoločnosti v európskych hostiteľských krajinách, ktorá musí zaujať prointegračný postoj. Avšak spoločnosť, ktorá akceptuje, že jej politickí lídri používajú v predvolebných kampaniach a politických rozhodnutiach populizmus a xenofóbiu namierenú proti prisťahovalcom a menšinám, nemožno považovať za prointegračnú.

2.9 Európa potrebuje strednodobú aj dlhodobú víziu. Belgické predsedníctvo Rady EÚ požiadalo EHSV o vypracovanie prieskumného stanoviska (2) o úlohe prisťahovalectva v rámci demografickej situácie v Európe. Závery boli jednoznačné: v najbližších rokoch sa musí zvýšiť mobilita pracovníkov v rámci EÚ, ako aj miera prisťahovalectva pracovníkov a ich rodín z tretích krajín. Tento scenár nás upozorňuje na nové výzvy v súvislosti s riadením väčšej rôznorodosti v podnikoch a mestách. Výbor vyzýva Komisiu, aby čo najskôr predložila nový európsky program pre integráciu, pričom by zohľadnila prácu Európskeho fóra pre integráciu.

2.10 Nedávne udalosti na juhu Stredozemia, ako aj diskusie a nezhody v rámci Únie sú príležitosťou na to, aby sme posilnili hodnoty a zásady EÚ a existujúce spoločné pravidlá a zabezpečili „viac Európy“ v európskych politikách týkajúcich sa hraníc, voľného pohybu, azylu a prisťahovalectva.

3. Konkrétne pripomienky

3.1 Voľný pohyb osôb – vnútorné hranice

3.1.1 EHSV sa domnieva, že voľný pohyb osôb je základnou zásadou a základným právom v procese európskej integrácie a jedným z hlavných pilierov, o ktoré sa opiera priestor slobody, bezpečnosti a spravodlivosti. Výbor súhlasí s Komisiou, že je potrebné vypracovať jasnejší a trvácnejší systém správy schengenského priestoru, a to prostredníctvom európskeho systému nezávislého a objektívneho hodnotenia uplatňovania Kódexu schengenských hraníc členskými štátmi. Tento systém by mala riadiť a koordinovať Komisia a mala by na to využívať aj služby externých expertov.

3.1.2 Členské štáty musia rešpektovať svoje povinnosti uvedené v Kódexe schengenských hraníc pri opätovnom zavedení dočasných kontrol na vnútorných hraniciach vo výnimočných prípadoch, keď si zachovanie verejného poriadku vyžaduje prijatie okamžitých opatrení, najmä povinnosť vopred informovať Komisiu, ako aj dodržiavanie procesných záruk (zdôvodnenie) podľa kódexu a tiež zásad proporcionality, solidarity a vzájomnej dôvery.

3.1.3 Výbor súhlasí s tým, aby sa na európskej úrovni zaviedol mechanizmus na koordinované znovuzavedenie kontrol na vnútorných hraniciach v „skutočne kritických situáciách“ alebo v prípade, keď budú vonkajšie hranice pod neočakávaným, silným migračným tlakom. Prerokovanie takéhoto mechanizmu v Rade by nemalo umožniť vládam opätovne rokovať o spoločných procesných zárukách stanovených v Kódexe schengenských hraníc a/alebo ich meniť (s cieľom ich obmedzenia).

3.1.4 EHSV podporuje návrh Európskeho parlamentu, aby Komisia vypracovala nový mechanizmus pre prípady porušenia (mechanizmus včasného zisťovania možného porušenia základných práv a slobôd v EÚ). Jeho hlavnou funkciou by bolo pozastaviť opatrenia prijaté členskými štátmi v rámci európskeho práva, ktoré porušujú základné práva a slobody osôb, pričom ich zákonnosť stanoví v zrýchlenom konaní Súdny dvor v Luxemburgu (3).

3.2 Vonkajšie hranice

3.2.1 Európska únia potrebuje hodnovernú, účinnú a zákonnú politiku v oblasti vonkajších hraníc, ktorá by podliehala prísnej demokratickej kontrole a nezávislým hodnoteniam. Výbor žiada Radu a Európsky parlament, aby dospeli k dohode v súvislosti s návrhom Komisie z februára 2010 o posilnení nariadenia o agentúre Frontex.

3.2.2 EHSV sa domnieva, že členské štáty by mali poskytnúť agentúre Frontex viac operačných právomocí a väčšiu nezávislosť v rámci jej činnosti a zdrojov (technické vybavenie). Avšak realizácia spoločných operácií koordinovaných agentúrou (a ich dosah na základné práva a administratívne záruky stanovené v Kódexe schengenských hraníc) musí podliehať demokratickej kontrole zo strany Európskeho parlamentu a Agentúry EÚ pre základné práva (FRA). Súčasťou toho by malo byť aj priebežné hodnotenie, najmä pokiaľ ide o činnosť a dohody agentúry Frontex s tretími krajinami, efektívnosť spoločných operácií a kvalitu jej analýz rizika.

3.2.3 EHSV považuje za zásadné, aby agentúra Frontex plnila svoje povinnosti týkajúce sa prístupu k medzinárodnej ochrane, ako je napríklad zásada nevyhostenia, nezávislá kontrola dodržiavania základných práv a vypracovanie etického kódexu správania v prípade nútených návratov.

3.2.4 Výbor tiež súhlasí s budúcim rozvojom európskej služby pohraničnej stráže, ktorú by tvoril európsky zbor príslušníkov pohraničnej stráže, ktorý by v budúcnosti pôsobil ako centralizovaná európska správa. Jej hlavnou funkciou by bolo uplatňovanie spoločných pravidiel stanovených v Kódexe schengenských hraníc.

3.3 Prisťahovalectvo za prácou

3.3.1 EÚ musí dať politický impulz spoločnej politike týkajúcej sa legálneho prisťahovalectva a podporovať mobilitu a spravodlivé zaobchádzanie s občanmi tretích krajín prichádzajúcich do Európy za prácou. V rôznych členských štátoch, najmä v niektorých odvetviach a pracovných odboroch, musia podniky zamestnávať nových pracovníkov z radov prisťahovalcov, pričom musia zohľadniť ich schopnosti a kvalifikáciu. EÚ musí prijať spoločný právny rámec na európskej úrovni v oblasti prisťahovalectva za prácou, ktorý by bol ucelený, komplexný, horizontálny a založený na dodržiavaní práv pracovníkov, rovnakom zaobchádzaní a zohľadňoval by potreby podnikov.

3.3.2 Výbor už vypracoval stanoviská k smernici o sezónnych pracovníkoch, vyslaných pracovníkoch, vysoko kvalifikovaných pracovníkoch a výskumných pracovníkoch. V záujme vyhnúť sa úniku mozgov musí EÚ v spolupráci s krajinami pôvodu zapojiť nové talenty, ktoré sú potrebné pre dynamickú, inovatívnu a konkurencieschopnú ekonomiku.

3.3.3 EHSV sa domnieva, že je nevyhnutné dosiahnuť dohodu medzi Radou a Európskym parlamentom o smernici týkajúcej sa spoločného súboru práv a jednotného povolenia (4). Na úrovni EÚ sa musia odstrániť súčasné rozdiely v právach medzi jednotlivými kategóriami pracovníkov z tretích krajín. Pre súčasný spoločný právny rámec je charakteristický odvetvový prístup, ktorý podporuje nerovnaké a diskriminačné zaobchádzanie s jednotlivými kategóriami pracovníkov z radov prisťahovalcov, pokiaľ ide o podmienky vstupu a pobytu a ich práva.

3.3.4 EHSV víta plán Komisie predstaviť spoločný kódex pre prisťahovalectvo v roku 2013. Kódex by mal posilniť legislatívu prostredníctvom jednotného a transparentného súboru práv, záruk a povinností týkajúcich sa prisťahovalcov. Kódex by sa mal opierať o zásadu rovnosti a spravodlivého zaobchádzania. EÚ by mala aktívnejšie podporovať transpozíciu medzinárodných a európskych dohovorov a zmlúv zo strany členských štátov v rámci organizácií, ako je OSN, Rada Európy a MOP.

3.4 Dialóg a partnerstvá v oblasti mobility s tretími krajinami

3.4.1 EHSV podporuje hlavné myšlienky načrtnuté v oznámení Komisie „Dialóg o migrácii, mobilite a bezpečnosti s krajinami južného Stredozemia“ (5). EÚ musí naďalej rozvíjať globálny prístup k migrácii a prioritne uľahčovať využívanie legálnych ciest v oblasti migrácie a mobility.

3.4.2 EHSV víta iniciatívu zriadiť partnerstvo v oblasti mobility medzi EÚ a Tuniskom, Egyptom a Líbyou. Bolo by však potrebné vypracovať nezávislú štúdiu o účinnosti a vplyve existujúcich partnerstiev v oblasti mobility. EHSV podporuje návrh Komisie zabezpečiť, aby partnerstvá v oblasti mobility disponovali účinným hodnotiacim mechanizmom. Na druhej strane by sa partnerstvá v oblasti mobility, ktoré predstavujú spoločné politické vyhlásenia, ktoré nie sú pre zúčastnené štáty právne záväzné, mali zmeniť na medzinárodné zmluvy.

4. Medzinárodná ochrana

4.1 EHSV očakáva, že Rada a Európsky parlament schvália v roku 2012 spoločné právne predpisy, ktoré sú potrebné na vytvorenie spoločného azylového systému.

4.2 Okrem toho sa výbor domnieva, že treba zlepšiť solidaritu medzi členskými štátmi, pokiaľ ide o prijímanie osôb, ktoré prichádzajú do Európy a potrebujú medzinárodnú ochranu. Takisto navrhuje, že EÚ by mohla v súlade s návrhom Komisie ponúkať programy presídľovania.

V Bruseli 15. júna 2011 Predseda Európskeho hospodárskeho a sociálneho výboru Staffan NILSSON

(1) KOM(2011) 248 v konečnom znení.

(2) Ú. v. EÚ C 48, 15.2.2011, s. 6 – 13.

(3) Uznesenie Európskeho parlamentu z 15. decembra 2010 o situácii v oblasti základných práv v Európskej únii (2009) – účinné uplatňovanie po nadobudnutí platnosti Lisabonskej zmluvy (2009/2161(INI)) – P7_TA(2010)0483, bod 39.

(4) KOM(2007) 638 v konečnom znení.

(5) KOM(2011) 292 v konečnom znení.